**Изборном већу**

**Универзитет у Београду – Филозофски факултет**

Одлуком Изборног већа Универзитета у Београду – Филозофског факултета на III РЕДОВНОЈ СЕДНИЦИ одржаној дана 20.2.2025. године изабрани смо у комисију за припрему реферата за избор у звање једног АСИСТЕНТА за ужу научну област ВИЗАНТОЛОГИЈА, са пуним радним временом, на одређено време у трајању од 3 године. На конкурс, који је објављен у Огласним новинама Националне службе за запошљавање – „Послови“ (бр. 1134 / 5. март 2025. године), пријавио се један кандидат – асистент Вук Самчевић, МА. Комисија је утврдила да је кандидат приложио сву документацију предвиђену важећим законским прописима и пошто је пажљиво проучила конкурсни материјал кандидата, има част да Већу поднесе следећи

**Р Е Ф Е Р А Т**

**1. БИОГРАФСКИ ПОДАЦИ**

***а) Лични подаци***

Вук Самчевић је рођен 29. априла 1995. године у Београду, где је и завршио Осму београдску гимназију. Тренутно живи и ради у Београду.

***б) Подаци о високом образовању***

Кандидат Вук Самчевић је Основне академске студије на Одељењу за историју Универзитета у Београду – Филозофском факултету уписао 2014. године. Студије је завршио са просечном оценом 9,81 – одбранивши завршни дипломски рад, под насловом *„Византијско-нормански односи у једанаестом и почетком дванаестог века“* и менторством доц. др Маје Николић, 2018. године. Исте године, уписао је Мастер академске студије Историје на Универзитету у Београду – Филозофском факултету, Одељењу за историју – Катедри за Историју Византије. Просек оцена Вука Самчевића на Мастер академским студијама био је – 10,00, а студије завршава 2019. године одбраном завршног мастер рада под менторством проф. др Владе Станковића и насловом *„Византија и Краљевина Сицилија, 1130-1185: Сведочанства наративних извора“*. Исте, 2019. године, уписао је Докторске академске студије на Катедри за Историју Византије, Одељења за историју Филозофског факултета у Београду.

***в) Стручно, професионално и педагошко искуство***

Након уписа Докторских академских студија, кандидат Вук Самчевић је изабран за истраживача-приправника на Катедри за Историју Византије на Одељењу за историју Универзитета у Београду – Филозофског факултета, где је и запослен од јануара 2020. године по *Трећем позиву талентованим младим истраживачима*, које је расписало Министарство просвете, науке и технолошког развоја Републике Србије. Од 2022. године колега Вук Самчевић стекао је научноистраживачко звање *истраживач-сарадник*, а исте године је и први пут биран у сарадничко звање *асистента* на Универзитету у Београду – Филозофском факултету, за ужу научну област ВИЗАНТОЛОГИЈА, са пуним радним временом. Од тада изводи наставне вежбе на предмету Историја Византије. Такође, активно је укључен како при реализацији наставних, тако и ваннаставних активности у оквиру организационих и научних делатности Катедре за Историју Византије Филозофског факултета у Београду.

Кандидат Вук Самчевић је од 2020. године члан *Српског друштва за византијске и неохеленске студије*, а од 2022. године члан је и Научног већа *Центра за Кипарске студије* на Универзитету у Београду – Филозофском факултету.

У периоду од јесени 2021. до пролећа 2022. године, Вук Самчевић, МА је учествовао у организацији и реализацији пројекта за младе истраживаче, финансиран од стране *Центра за промоцију науке* и под радним насловом *„Научна учионица: друштвени и рачунарски аспекти науке“*, као спољни сарадник *Друштва младих истраживача за историју, социологију и филозофију науке и технологије „Алмагест“*. У периоду од 2021. до 2023. године организационо је модерирао реализацијом наставе грчког језика на Филозофском факултету у Београду за студенте и запослене, што је представљало иницирану сарадњу између Катедре за Историју Византије Филозофског факултета у Београду, Центра за кипарске студије и Министарства образовања Републике Грчке. У својству члана *Центра за кипарске студије* учествовао је у програмској припреми и реализацији свечане манифестације – *„Дани Кипра“ на Коларчевом народном универзитету*, током априла месеца 2024. године.

Кандидат Вук Самчевић је још као студент основних студија био активни члан *Клуба студената историје „Острогорски“ – ISHA Belgrade*, учествовавши у организацији више трибина и једне конференције под покровитељством „Еуроклија“. Учесник је бројних међународних семинара и конференција за студенте историје (у Сарајеву, Варшави, Марбургу на Лану, Београду и Загребу). Поред студентских активности, Вук Самчевић је од октобра 2018. до октобра 2019. радио у „Спомен-музеју Иве Андрића“ у Београду, као водич на стручној пракси.

Током свог академског школовања, кандидат је био стипендиста Министарства просвете, науке и технолошког развоја (од 2015. до 2018), а 2019. године био је и добитник стипендије *Фонда за младе таленте „Доситеја“* *–* Министарства омладине и спорта Републике Србије. Захваљујући делимичном стипендирању *Италијанског института за културу у Београду* похађао је курс италијанског језика (Б2 у Милацу, Сицилија *–* Република Италија 2017. године), а за исказано знање грчког језика, на нивоу Г1 (Ц1), додељен му је сертификат *„Ελληνομάθεια“* – Министарства образовања Републике Грчке (2022. године). Кандидат Вук Самчевић, МА говори и служи се енглеским, италијанским, грчким и француским језиком, познаје основе шпанског, као и старогрчког, латинског и старословенског језика.

**2. ПРЕГЛЕД И МИШЉЕЊЕ О ДОСАДАШЊЕМ**

**НАУЧНОМ И СТРУЧНОМ РАДУ**

Вук Самчевић, МА је маја месеца 2020. године учествовао на националној конференцији *„Касновизантијски и поствизантијски Медитеран: животни услови и свакодневица“*, у организацији Филозофског факултета у Београду. Октобра 2020. године учесник је међународне *online* радионице *“Integrating Citizen Science in Universities: From 'What' to 'How'”,* коју је организовао „LIBER Europe*”*. Јула 2021. године је учествовао на Првој *online* летњој школи *“Pax byzantino-slava”,* под покровитељством истраживачке мреже PAX BYZANTINO-SLAVA. Био је полазник летње школе *„Православни Балкан у XIII и XIV веку“* у манастиру Св. Прохора Пчињског, коју су организовали Епархија Врањска СПЦ и Катедра за Историју Византије и Семинар за византологију Филозофског факултета у Београду. Октобра 2023. године учествовао је на међународној научној конференцији *“The Balkans after 1204”,* коју је у сарадњи са Семинаром за византологију Филозофског факултета у Београду организовао Institute of Ethnology and Folklore Studies with Ethnographic Museum, Bulgarian Academy of Sciences (Софија, Република Бугарска). Јуна 2024. године саопштење је изложио на међународној научној конференцији *„Ниш и Византија XXIII“* (Византија и Византијски свет – 324 - 2024 – од Византиона ка Константинопољу и Новом Риму), у организацији Универзитета у Нишу, Епархије Нишке СПЦ и Нишког културног центра. Октобра исте године, учествује и на међународној научној конференцији *„Историја, култура, идентитет“* на Филозофском факултету Универзитета у Приштини са привременим седиштем у Косовској Митровици.

Приликом стручне посете Филозофском факултету у Палерму и Сицилијанском институту за византијске и неохеленске студије „Бруно Лавањини“ (Република Италија), у марту 2024, где је боравио ради стручног усавршавања, Вук Самчевић је одржао предавање за студенте историје на Филозофском факултету у Палерму под насловом *“Bizantini e Serbi: una breve introduzione”*.

Веће научних области друштвено-хуманистичких наука Универзитета у Београду прихватило је 30. новембра 2021. године тему докторске дисертације Вука Самчевића, МА – под менторством проф. др Владе Станковића – насловљену *„Византинци и норманска Италија и Сицилија од XI до XIII века: идентитет, религија и политичке прилике“.*

Вук Самчевић, МА је објавио шест научних радова, приказа и стручних публикација на српском и енглеском језику:

**Рад у међународном часопису (М23)**

* Samčević, Vuk R. (2024). “*The Most Noble Part of the Empire*: The Image of Italy and Sicily in 11th-Century Byzantine Historiography*”*. *Collection of Papers of the Faculty of Philosophy 54* (3): 213–236.

У овом исцрпном раду, где је кандидат анализирао дела византијских историчара XI века, Вук Самчевић ставља питање Италије и Сицилије у шири план византијског колективног памћења и актуелних политичких дешавања када је Византија управо и остала без тих територија. Кроз систематско читање извора и бављење самим терминима који се користе у старогрчком језику, Самчевић не даје препричани преглед слике Италије и Сицилије, већ проблематизује њихово место у византијским списима са посебном историјском важношћу. Постављајући питање како су Византинци као Римљани гледали на земљу одакле су потицали, кандидат пружа значајан увид у византијско разумевање како њихове прошлости, тако и специфичног политичког тренутка византијског XI века. Методолошки се није бавио само хронологијом догађаја, већ заправо питањем на који начин Италија и Сицилија налазе своје место у делима византијских историчара, чиме и показује суштинску разлику у византијској перцепцији између далеке Сицилије и римске Италије. Такође, аутор показује значај ових питања за боље разумевање каријере византијског побуњеника и војсковође Георгија Манијакиса, као и зачетак представе Нормана у Византији пре него што им византијски историчари и хроничари посвете много већу пажњу у наредном столећу.

**Рад у међународном часопису (М23)**

* Samčević, Vuk R., Petar Nurkić (2023). “A myth as a replacement for a history: ethnogenetic elements in *De Administrando Imperio* and the *Chronicle of the Priest of Duklja*”. *Гласник Етнографског института САНУ 71* (1): 123–150.

У овом раду, кандидат Вук Самчевић (као први аутор) упоређује два најпознатија историјска извора која су повезана са доласком Срба и Словена на Балкан. Због значаја који ови радови имају како у научној, тако и у јавној сфери, Самчевић и Нуркић, као медиевиста и епистемичар покушавају на један нов начин, користећи методологију за квалитативну и квантитативну анализу кроз *Quirkos* софтвер, за једно питање које се у домаћој, а и страној историографији најчешће испитују старим методима већ више деценија. Ослањајући се на информације из источника, као на митове а не историјске факте, аутори успевају да се баве митовима као причама за себе и да упореде прво њихову корелацију како међусобно, тако и унутар самих текстова стварајући идејне и тематске чворове. На тај начин, анализирајући грчки и латински оригинал, аутори испитују пет тематских чворова ових наратива, показујући на тај начин како њихову жанровску структуру, а потом и карактер информација унутар извора. Изреченим, кандидат и други аутор кроз један нов методолошки приступ, интердисциплинарно, дају свој научни допринос овој увек актуелној теми у историографији.

**Рад у националном часопису међународног значаја (М24)**

* + Самчевић, Вук Р. (2022). „Досељавање Словена на Балкан и њихови односи са Византијом: паралелна анализа грчких и српских школских уџбеника“. *Годишњак за друштвену историју* 29 (1): 67–92.

Способност кандидата Вука Самчевића да схвати, разматра и детаљно анализира сложене историографске наративе и њихове субконтексте, дошла је посебно до изражаја у његовим истраживањима начина на који је питање досељавања Словена на Балкан и њиховог односа са Византијским царство тумачено и представљено у школским уџбеницима у Србији и у Грчкој. Захваљујући изврсном познавању и новогрчког језика, Вук Самчевић је у овом раду дао оригиналан компаративни прилог феномену перцепције словенског утицаја на Византију, једном од кључних питања у византијским студијама повезаног са проблемом самог идентитета Римског царства са центром у Цариграду.

**Саопштење са научног скупа националног значаја штампано у целини (М63)**

* Samčević, Vuk R. (2020). „Rimstvo u srcu Mediterana, percepcije legitimiteta u Kraljevini Siciliji: razmatranje narativa sicilijanskih istoričara“ (116–124). U: *Kasnovizantijski i postvizantijski Mediteran: životni uslovi i svakodnevica.* Beograd: Naučno društvo za istoriju zdravstvene kulture.

Овај оригинални истраживачки рад анализира феномен римства у јужној Италији и Краљевини Сицилији. Својим познавањем изворног материјала, како византијских текстова, тако и извора латинске (италијанске) провенијенције, као и методолошким приступом и познавањем савремених теоријских основа за изучавања комплексног питања идентитета у шире схваћеном византијском свету, Вук Самчевић је показао научну зрелост и акрибију, која је била приметна већ и у његовом обимном мастер раду.

**Саопштење са научног скупа међународног значаја штампано у изводу (М34)**

* Самчевић, Вук Р. (2024). „Православни светац у Италији пред Велики раскол: контекст византијског и православног идентитета на примеру Св. Нила Росанског“ (310–312). *Међународна научна конференција* Историја, култура, идентитет*: Зборник резимеа*. Косовска Митровица: Универзитет у Приштини, Филозофски факултет.

У овом изводу кандидат Вук Самчевић износи значај једног јужноиталијанског свеца, Св. Нила Росанског, како би кроз његов пример приказао сложеност процеса удаљавања двеју цркава у XI веку. Аутор истиче сву проблематику и комплексност јужноиталијанских светаца који су припадали и православном и римокатоличком религијском и културолошком миљеу, постављајући питање шта нам то говори везано за њихов идентитет и како нам такви примери управо због тога могу бити веома значајни.

**Приказ у националном часопису међународног значаја (М24)**

* Самчевић, Вук Р. (2023). “Sotto lo sguardo di Ruggero : Un sovrano, un regno, una città del Mediterraneo medievale, a cura di Francesco Paolo Tocco, Centro Studi Ruggero II – Città di Cefalù, Cefalù 2022, 388 pp.*”*. *Историјски часопис* *72*: 552–558.

Кандидат Вук Самчевић је овим радом приказао један веома важан зборник за историју средњовековног Медитерана, који представља најновија сазнања на пољу истраживања сицилијанског краља Руђера II и Сицилије у његово доба. Својим познавањем енглеског, италијанског и шпанског, аутор је омогућио ширем кругу српске научне заједнице да се упозна са главним пољима истраживања везано за историју норманске Сицилије, представљајући им такође најважније закључке аутора зборника.

Осим наведених објављених радова, кандидат Вук Самчевић, МА је приложио и радове који су у фази објављивања, а који се такође тичу питања византијског идентитета у Јужној Италији и Сицилији, са посебним нагласком на византијску хагиографију, као и упоређивање византијских елемената у норманским и српским примерима XII и XIII века.

**3. ЗАКЉУЧНО МИШЉЕЊЕ О ИСПУЊЕНОСТИ УСЛОВА**

**ЗА ИЗБОР И ПРЕДЛОГ КОМИСИЈЕ**

На основу прегледа и анализе конкурсног материјала, као и на основу личних увида у досадашње научне, стручне и педагошке квалитете кандидата, његовог колегијалног залагања у реализацији како наставе тако и других научних и дидактичких активности, способности за самостални истраживачки и оригинални научни рад, изузетну преданост педагошком раду, посвећености унапређењу сопственог знања и способности добре и квалитетне комуникације и сарадње са студентима и колегама Филозофског факултета у Београду, Комисија недвосмислено закључује да докторанд Вук Самчевић, МА – ИСПУЊАВА СВЕ УСЛОВЕ ЗА ИЗБОР У ЗВАЊЕ АСИСТЕНТА за ужу научну област ВИЗАНТОЛОГИЈА, са пуним радним временом, на одређено време од 3 године. Комисија стога са задовољством предлаже Изборном већу Универзитета у Београду – Филозофског факултета да кандидата Вука Самчевића изабере у звање асистента за ужу научну област ВИЗАНТОЛОГИЈА.

У Београду, 14.4.2025. године Чланови комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Влада Станковић, редовни професор

Универзитет у Београду – Филозофски факултет

(председавајући Комисије)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Драгољуб Марјановић, ванредни професор

Универзитет у Београду – Филозофски факултет

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Јасмина Шаранац Стаменковић, ванредни професор

Универзитет у Нишу – Филозофски факултет