УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ИЗБОРНО ВЕЋЕ

Одлуком Изборног већа Филозофског факултета Универзитета у Београду од 20. фебруара 2025. године изабрани смо у комисију за припрему извештаја о кандидатима за избор у звање ДОЦЕНТА на Одељењу за психологију, за ужу научну област ОПШТА ПСИХОЛОГИЈА – тежиште истраживања Квалитативна истраживања, са 50% пуног радног времена, на одређено време од пет година. На конкурс објављен у Огласним новинама Националне службе запошљавања „Послови“ од 05.03.2025. године пријавила се једна кандидаткиња, др Сања Грбић, запослена као асистенткиња на Одељењу за психологију. На основу пажљивог увида у документацију и досадашњи педагошки и истраживачки рад кандидаткиње Комисија подноси следећи

**И З В Е Ш Т А Ј**

**Биографски подаци и школовање**

Др Сања Грбић рођена је 1991. године у Панчеву. Као ђак генерације је 2006. године завршила основну школу „Жарко Зрењанин“ у Зрењанину, а 2010. године и Зрењанинску гимназију. Исте године уписала је основне академске студије психологије на Филозофском факултету Универзитета у Београду, које је завршила 2014. године са просечном оценом 9,73. Исте године, као прва у генерацији, уписала је мастер студије психологије и завршила их са просечном оценом 10. У децембру 2024. године на Одељењу за психологију Филозофског факултета у Београду одбранила је докторску дисертацију „Ко-конструисање идентитета у адолесценцији кроз процес колаборативне наративизације“, под менторством др Биљане Станковић и др Ксеније Крстић и тиме завршила докторске студије са просечном оценом 10. Докторска дисертација у погледу теме и приступа представља иновативан и комплексан квалитативно-истраживачки пројекат. Она полази од наративног приступа у оквиру социокултурне психологије и усмерена је на разумевање процеса идентитетске експлорације која се одвија током адолесценције у интеракцији са вршњацима. Дисертација укључује више фаза прикупљања података који су добијени како у индивидуалним интервјуима, тако и кроз бележење интеракције између учесника, а у анализи комбинује приципе наративне и конверзационо-дискурзивне анализе. Циљеви дисертације били су да се пружи допринос научном разумевању процеса идентитетске експлорације која се одвија током адолесценције кроз интеракцију са вршњацима и да се демонстрира могућност примене квалитативних метода анализе интеракције у психолошким истраживањима идентитета. Оригиналном интеграцијом различитих метода прикупљања и анализе података, кандидаткиња је демонстрирала експертски ниво компетентости у примени квалитативне методологије, али и способност развијања нових методолошких поступака релевантних за психолошку науку.

Током студија Сања Грбић била је добитница различитих стипендија за најбоље студенте. Током мастер студија примала је стипендију Фонда за младе таленте – Доситеја. По упису докторских студија, била је добитница стипендије Министарства просвете, науке и технолошког развоја намењене најбољим докторантима у Србији, коју је користила током прве две године студија (2016-2018), тј. док се није запослила.

**Истраживачко искуство**

У периоду 2018.*–*2019. године, Сања Грбић била је запослена као истраживачица сарадница на Институту за педагошка истраживања, на пројекту под називом „Од подстицања иницијативе, сарадње и стваралаштва у образовању, до нових улога и идентитета у друштву“, који финансира Министарство просвете, науке и технолошког развоја Републике Србије. На истом пројекту била је ангажована од 2016. године као стипендисткиња Министарства просвете, науке и технолошког развоја. У оквиру овог пројекта је била укључена у истраживања тема мотивације будућих наставника за бављење професијом и ко-конструисања идентитета младих у школском контексту, током којих је имала прилику да усавршава квалитативне методолошке компетенције.

У периоду од 2019–2023. године бавила се професионалним идентитетом наставника, ослањајући се на дијалошки приступ идентитету. У оквиру тог квалитативног истраживачког пројекта, са сарадницима је развила нови модел селфа који, осим полифоничности, систематски укључује његову институционалну и културну контекстуализованост и устројеност кроз односе моћи. Овај пројекат донео је како теоријске новине, тако могућност примене приликом подстицања професионалног развоја и у психотерапијском раду. Са сарадницима је развила и нови квалитативно-методолошки приступ прилагођен истраживањима заснованим на понуђеном моделу селфа, чиме је кандидаткиња додатно демонстрирала способност иновирања у области квалитативне методологије.

Поред овог, кандидаткиња је учествовала и у више других домаћих и међународних истраживачких пројеката. У Институту за педагошка истраживања је, као чланица истраживачког тима, била укључена у реализацију међународних евалуативних истраживачких пројеката: „TIMSS 2019 - Trends in International Mathematics and Science Study“ и „LaNA 2019 - Literacy and Numeracy Assessment“, а била је ангажована и у организацији и извођењу студије „PIRLS 2021 – Progress in International Reading Literacy Study“.

Додатно истраживачкo искуствo у примени квалитативне методологије стицала је кроз ангажовања на пројектима институција које се баве образовањем. Први такав пројекат је „Подршка образовању ученика избеглица/ миграната на територији Републике Србије“ чији су носиоци Центар за образовне политике и УНИЦЕФ. Током 2017. године, са сарадницима је извела интервјуе и фокус групе са наставницима и стручним сарадницима у школама које су похађали ученици избеглице, које је потом квалитативно анализирала. У наредној, 2018. години, у оквиру истог пројекта квалитативно је анализирала нове податке, и овог пута прикупљене из вишеструких извора: путем наратива домаћих ученика о интеракцији са ученицима избеглицама, путем фокус групе са самим ученицима избеглицама, као и у фокус групама и интервјуима са наставницима и стручним сарадницима. Ова истраживања имала су за циљ разумевање процеса инклузије избеглица/миграната у српске школе из перспективе различитих актера, са циљем идентификовања препрека и формулисања препорука за унапређење праксе инклузије. Затим, у оквиру пројекта „SHARE - Унапређивање квалитета образовног система Републике Србије кроз унапређивање ефективности система спољашњег вредновања рада школа и развој хоризонталног учења између школа“, током 2016. године квалитативно је анализирала податке за две школе, које је прикупила путем фокус група са наставницима и ученицима и интервјуа са стручним сарадницима и директорима, са циљем идентификације типа и процеса промене школа као последице учешћа у пројекту. На другим пројектима Центра за образовне политике, једном међународном и два национална, током 2015. и 2016. године, стицала је разноврсно додатно истраживачко искуство. На овим пројектима бавила се прегледом правних оквира и институција које се баве инклузивним образовањем, потом конструкцијом упитника и квантитативном анализом резултата везаних за интеркултурално образовање, као и писањем коначног пројектног извештаја о имплементацији Болоњског система у земљама источне Европе на основу деск анализе.

Осим у области психологије образовања, током докторских студија имала је прилику да примени квалитативну истраживачку методологију и у области наративне психологије идентитета, а наративизација искустава на којима почива лични идентитет је касније постало кандидаткињино главно истраживачко усмерење. У „Oral history“ пројекту насталом у оквиру „Trauma, trust and memory – DAAD funded research network in Central and South Eastern Europe“, користећи прилагођени интервју животне приче, са сарадницама је прикупила наративе о кључним друштвеним и личним животним догађајима припадника различитих генерација у оквиру истих породица.

Током 2013. и 2014. године, у оквиру два истраживачка пројекта – о бескућништву и о неформалном образовању младих из нехигијенских насеља (у организацији Црвеног крста Палилула и са подршком Фонда за отворено друштво), кандидаткиња је била ангажована на извођењу интервјуа и фокус група са младима који долазе из нехигијенских насеља и на квалитативној анализи прикупљених података, као и на конструкцији упитника на основу те анализе, координацији тима теренских испитивача и квантитативној обради података. Тако се још на крају основних студија опробала у примени квалитативног и мултиметодског приступа у акционом истраживању.

**Педагошко искуство**

Сања Грбић има већ седам година искуства рада у настави и са студентима. У фебруару 2020. године изабрана је у звање асистента на Одељењу за психологију Филозофског факултета у Београду, са тежиштем на квалитативним истраживањима, а 2023. године поново је изабрана у ово звање. Aнгажована је на Катедри за општу психологију и Катедри за методологију психолошких истраживања, на обавезним курсевима „Увод у квалитативна истраживања“ на првој години основних ак. студија, и „Психолошке школе и правци“, на четвртој години основних ак. студија. Са почетком новог акредатиционог циклуса, тј. почев од ак. 2022/23. године, њено ангажовање подразумеваће учешће у извођењу курса Квалитативне методе и технике на четвртој години осн. ак. студија. Вежбе на курсу „Увод у квалитативна истраживања“ је реконципирала тако да олакшавају примену теоријских концепата покривених предавањима и развијају вештине практичног извођења квалитативне студије. Поред извођења вежби, њено ангажовање на овом курсу подразумева прегледање предиспитних задатака, који су осмишљени као кораци у извођењу квалитативног истраживања. На тој линији, у сарадњи са доц. др Биљаном Станковић изменила је испит тако да тестира развијеност основних компетенција за извођење истраживања и евалуацију њиховог квалитета на примерима конкретних квалитативних студија. На курсeвима посвећеним квалитативним истраживањима на основним и докторским студијама држи предавања посвећена наративном приступу и комбиновању наративног и дискурзивног приступа, укључујући иновације у овим областима релевантне за истраживање психолошких тема, које се ослањају и на кандидаткињину докторску дисертацију.

О квалитету досадашњег педагошког рада кандидаткиње сведоче и високе оцене добијене на студентској евалуацији (просечна оцена износи 4,82). Поред високе укупне оцене, кандидаткиња је континуирано евалуриана највишим оценама на ставкама које се односе на подстицање студената на активност, критичко мишљење и креативност. Активно је укључена у вођење и надгледање студената основних и мастер студија који су се одлучили да обаве студентску праксу кроз ангажман на курсу из квалитативних истраживања. Била је чланица две комисије за одбрану мастер рада (студенти Вероника Чолић и Александар Миловановић) и осам комисија за одбрану нацрта мастер рада на истраживачком модулу Одељења за психологију (студената Кристине Јадрановић, Исидоре Поповић, Веронике Чолић, Саре Дојчиновић, Александра Миловановића, Дајане Османи, Јане Павловић и Тамаре Пантовић).

Одмах по упису докторских студија, Сања Грбић била је укључена у извођење наставе на Одељењу за психологију Филозофског факултета у Београду. У школској 2015/16. години је као студенткиња демонстраторка учествовала у извођењу вежби на курсу „Увод у квалитативна истраживања“ на првој години основних студија, где је под супервизијом пратила и евалуирала квалитативне истраживачке пројекте неколико студентских група. Током двогодишњег ангажовања на Катедри за развојну и педагошку психологију, у периоду од 2016. до 2018. године, као студенткиња докторских студија ангажована у настави водила је вежбе и учествовала у оцењивању студената на курсевима „Увод у психологију образовања“ и „Психологија учења и наставе“ на трећој и четвртој години основних академских студија. У јануару 2019. године одржала је гостујућа предавања по позиву у Петници, на семинару друштвено-хуманистичких наука, на тему развојне психологије, као и квалитативних истраживања у психологији.

Дана 07.04.2025. са почетком у 12:00 часова, на Филозофском факултету Универзитета у Београду Сања Грбић је одржала приступно предавање на тему „Истраживање наративног идентитета: квалитативни приступи“. На основу оцена комисије у саставу доц. др Биљана Станковић, проф. др Александар Бауцал и проф. др Ивана Јанковић, кандидаткиња је оцењена просечном оценом 5. Кандидаткиња је демонстрирала како детаљно знање о теми, тако и дидактичко-методичке вештине потребне за квалитетно извођење наставе. Предавање је било веома јасно конципирано и добро припремљено, адекватно поткрепљено емпиријским примерима, а кандидаткиња је објаснила релеванте концепте на приступачан начин, што је у великој мери олакшало праћење и разумевање садржаја.

**Учешће у раду Одељења, стручни ангажман и додатне активности**

Кандидаткиња редовно учествује у раду седница одељења и ангажована је у одељенским комисијама за одбрану и оцену студентских радова. Чланица је комисије за пријемни испит на основним студијама психологије (тест опште информисаности, варијанта 1) и осталих студијских група (тест опште информисаности, варијанта 2). Чланица је и комисије за пријемни испит на мастер академским студијама психологије на истраживачком модулу, где учествује у осмишљавању теста знања, специфично, питања која тестирају усвојеност вештина извођења квалитативних истраживања, а ангажована је и у прегледању испита. Од 2024. године чланица је тима за промоцију Филозофског факултета, ангажована на координацији и извођењу промотивних активности Одељења за психологију у оквиру активности промоције Факултета.

У јануару 2019. године одржала је гостујућа предавања по позиву у Петници, на семинару друштвено-хуманистичких наука. Прво предавање било је увод у развојну психологију, а друго представљање квалитативних истраживања у психологији на примеру њеног нацрта докторске дисертације. У оквиру Ноћи истраживача 2019. године са сарадницом из Института за педагошка истраживања одржала је радионицу за децу и младе под називом „Мојих 15 година“.

Била је чланица организационог одбора међународног скупа *20th Conference of the International Society for Theoretical Psychology (ISTP) – “Theory as engagement”*, који је одржан 2024. године у организацији Одељења за психологију Филозофског факултета у Беогаду и Универзитета Нојшател (Université de Neuchâtel). На националној конференцији која је одржана 2021. године под називом *Квалитативна истраживања кроз дисциплине и контексте: осмишљавање сличности и разлика*, чији су организатори били Институт за педагошка истраживања и Институт за психологију Филозофског факултета у Београду, била је чланица програмског одбора. Као секретарка и председница организационог одбора, 2018. године је учествовала у организацији националног скупа *Квалитативна истраживања у друштвеним наукама: од личног искуства до социјалних пракси*. Коуредница је зборника радова са овог скупа. У позицији генералног секретара, 2016. године је допринела одржавању међународне научне конференције *Инклузивно образовање у функцији позитивног развоја деце*, чији је суорганизатор Институт за педагошка истраживања. Једна је од уредница књиге сажетака са конференције.

Била је ангажована као рецензенткиња у часописима Социологија, Примењена психологија, Психолошка истраживања и Journal of Social Psychology Research, као и у зборницима радова са научних конференција. Чланица је следећих удружења: Друштво психолога Србије (ДПС), Association of European Qualitative Researchers in Psychology (EquIP), и International Society for Theoretical Psychology (ISTP).

На првој години докторских студија, похађала је међународну летњу школу у организацији „Trauma, trust and memory – DAAD funded research network in Central and South Eastern Europe“, чија је тема била „Траума, миграције и интеркултуралне релације“. На овој летњој школи се, у оквиру посебних модула, теми социјалне трауме пришло из различитих углова: развојног, социјално-психолошког, клиничког, истраживачког и етичког. Две године касније, на међународној летњој школи “Migration – Trauma in Transition: Exploring sociotraumatic roots of dealing with refugees” у оквиру исте истраживачке мреже, по позиву је била учесник експертске дискусионе групе на тему изазова образовне интеграције ученика избеглица и миграната, и накнадне панел дискусије са полазницима летње школе. Била је чланица мреже студената докторских академских студија „Cultural Psychology Network - The European Doctoral Network in Sociocultural Psychology, и 2022. године имала је излагање прелиминарних резултата своје тезе намењено члановима ове мреже.

Своју методолошку експертизу кандидаткиња је демонстрирала у периоду 2022.-2025. године и кроз интензиван консултативни рад на изради четири професионална доктората у области гешталт психотерапије (у Европском акредитованом психотерапијском институту – гешталт институту Малта) у којима је коришћена квалитативноистраживачка методологија. Сва четири професионална доктората су већ одбрањена. Свој допринос примењеној психологији кандидаткиња је дала и држањем полудневне радионице под називом: „Унутрашња борба Мене са Мном и са Мојом мамом: схватање вишегласја из перспективе Модела агонистичког селфа“. Радионица је одржана марта 2024. године у склопу стручног скупа са међународним учешћем *III викенд* за *конструктивизам* *– рад са децом, адолесцентима и њиховим породицама: сусрет конструктивизма и системске психотерапије*. Имала је излагање на *XIII Конгресу психотерапеута Србије – „Поштовање и самопоштовање“,* одржаном 2023. године. Била је учесница II међународног интердисциплинарног Конгреса гешталт терапије: „Човек и процеси промене – импликације за гешталт терапију и сродне дисциплине“. Похађа едукацију у Европском акредитованом образовном институту у области гешталт психотерапије у Београду и стечена знања користи као ресурс у квалитативно оријентисаном научно-истраживачком раду.

**Приказ радова**

Библиографија Сање Грбић састоји се од 42 референцe: једног поглавља у монографији међународног значаја (М14); једног рада у међународном часопису изузетних вредности (М21а); једног рада у врхунском међународном часопису (М21); три рада у међународном часопису (М23); два рада у истакнутом тематском зборнику водећег националног значаја (М44); једног рада у тематском зборнику националног значаја (М45); шест радова штампаних у целини у зборницима са конференција – три са међународне (М33) и три са националне конференције (М63); 24 саопштења са научних скупова штампаних у изводу – 21 са међународних (М34) и три са националних конференција (М64); као и једног стручног приручника. Уредила је и два зборника радова – један са међународне конференције (М36), а други са националне квалитативне истраживачке конференције (М66). Два чланка кандидаткиње су у процесу рецензирања (М21). Увид у садржај радова указује на то да готово сви радови кандидаткиње извештавају о квалитативним и миксметодским студијама, које се ослањају на различите квалитативне методе за прикупљање и анализу података. Са листе приложене библиографије одабрали смо за детаљнији приказ четири квалитативна истраживачка рада – три из међународних часописа и један из међународног зборника (у два је кандидаткиња први, а у два други аутор).

**Grbić, S.**, Džinović, V., & Vesić, D. (2023). „It’s like the king and his kingdom“: Mapping constellations via the Мodel of the Аgonistic Self methodology (MAS–M). *Qualitative Research in Psychology, 20*(2), 289–335. <https://doi.org/10.1080/14780887.2023.2201199>

Аутори овог рада објављеног у међународном часопису изузетних вредности (М21а) приказују методологију погодну за квалитативно истраживање агонистичког селфа, који је концептуализован на принципу дијалогичности „гласова“, уз уважавање односа моћи у динамици селфа и институционалног контекста. Предложеном методологијом заговара се проучавање констелација – ширег обрасца односа између „гласова“ селфа који се одвија према специфичном, препознатљивом сценарију. Рад обухвата методолошке смернице за прикупљање и анализу података тако да се мапира шест таквих констелација. Прва, „Краљева констелација“, омогућава разумевање основних вредности датог појединца и његово уобичајено функционисање у ситуацији када је њихово остварење могуће. Констелација „Интервенције у кризи“ помаже у мапирању начина на који појединац покушава да одржи доминатни доживљај себе и реализује сржне вредности у сусрету са интерперсоналним проблемима. „Одбрана смисла“ је образац односа између „гласова“ селфа који се појављује када контекст снажно делегитимизује остварење сржних вредности, и осветљава механизме дугорочног одржања унутрашње мотивације и сврхе. „Сукоб вредности“ појављује се када контекст онемогућава истовремену реализацију две сржне вредности појединца, омогућавајући да разумемо амбивалентности и дисконуитете у понашању и самодоживљавању. Констелација „Привремено уважавање скрајнутих перспектива“ доприноси мапирању експлорације алтернативних идентитетских позиција појединца. Коначно, констелација „Преиспитивање“ осветљава начине на које појединац усаглашава понашање са сржним вредностима, али и како постаје свеснији потиснутих „гласова“ и телесних и емотивних стања. Критикујући логику атомистичких и цртистичких приступа у психологији личности, аутори заговарају методологију агонистичког селфа као начин да се истражи комплексност индивидуалног делања у специфичном контексту. Испитујући психосоцијалну динамику на овај начин, аутори препознају могућност осветљавања тога како различити видови функционисања селфа-у-контексту могу довести до манифестно истих психолошких (попут кривице) и понашајних исхода (попут социјалног повлачења). Одбацујући патологизујући биомедицински модел менталног здравља, у раду се истиче потенцијал овог приступа за развијање критичког односа према доминантним друштвеним дискурсима и праксама и за развијање свести о испреплетаности друштвених токова са једне, и могућности индивидуалног отпора и промене, са друге стране.

Džinović, V., **Grbić, S.**, & Vesić, D. (2023). Defining the Self in Terms of Power, Plurality and Social Embeddedness – the Model of the Agonistic Self. *Culture & Psychology, 29*(2), 336–377.https://doi.org/10.25384/SAGE.c.6449594.v1

У овом раду објављеном у међународном часопису (М23), аутори су приказали Модел агонистичког селфа, који су развили као разраду модела дијалошког селфа у правцу већег уважавања конститутивног значаја односа моћи у динамици селфа и институционалног контекста. Ослањајући се на Интервју за агонистички селф осмишљен за потребе ове студије, аутори су прикупили податке о структури, тј. конкретним „гласовима“ који чине селф наставника, и динамици, тј. односу између датих „гласова“, у две истраживачке фазе. Потом су, кроз вишеструку студију случаја, уз тематску анализу као помоћни метод, развили концептуални апарат који обухвата: функције „гласова“ селфа; поредак моћи између њих; типове односа између „гласова“ који се заснивају на поретку моћи; и ефекте (институционалног) контекста у који је индивидуални селф умрежен. Мапирану динамику унутар селфа аутори интерпретирају као одраз две супротстављене тенденције, које представљају крајности на континууму: ка доминацији једног „гласа“ и ка плурализму, односно присуству више „гласова“ без јасног поретка моћи између њих. Ментално здравље у овом моделу разуме се као балансирање између ових крајности, које омогућава избегавање било руптуре, било ригидности селфа, а односе између „гласова“ аутори тумаче као механизме саморегулације који омогућавају ово балансирање. Уравнотежавање две тенденције кроз доминацију и отпор аутори користе и за објашњење односа између конзистентности понашања појединца, са једне стране, и његове временске и ситуационе променљивости, са друге. У раду, аутори се такође залажу за проучавање селфа-у-контексту, истичући формативни и легитимизујући утицај контекста на „гласове“ селфа и значај разумевања не само симболичких, већ и материјалних културних продуката, процедура и норми, за формирање и функционисање агонистичког селфа.

**Grbić, S.,** & Maksić, S. (2022). Adolescent Identity at School: Student self-positioning in narratives concerning their everyday school experiences. *Journal of Constructivist Psychology, 35*(1), 295–317.doi: 10.1080/10720537.2020.1816235

У овом раду објављеном у међународном часопису (М23) ауторке су се ослониле на „Приступ малих прича“ у наративној психологији, који се фокусира на то како се селф ко-креира у наративизацији свакодневних догађаја. Ауторке су се усмериле на то како свакодневна искуства у школи, са комплексном мрежом односа између школских актера и специфичном школском атмосфером, омогућавају ученицима одређене идентитетске позиције, истовремено ограничавајући или ускраћујући друге, што обликује идентитетске изборе које ученици праве. Ауторке су квалитативно анализирале податке комбинујући наративну и анализу позиционирања. Кроз анализу је идентификовано неколико идентитетских позиција ученика које варирају по учесталости и међусобној искључивости, и то у зависности од четири кључна аспекта школског живота (постигнућа и дисциплине, интеракције са вршњацима, односа са наставницима и генералним искуством у школи). Позиција лојалног и прихваћеног пријатеља била је најизраженија, са тенденцијом да ограничи испољавање изврсности и личне креативности, и била је снажно повезана са позицијом просечног и добро васпитаног ученика који се каје за евентуалне испаде, противи се табору наставника и критичан је према школи. Алтернативно, учесници су се позиционирали као изразито успешни, дисциплиновани појединци који високо вреднују школу и наставнике, али су често били гурнути ка позицији непријатеља остатка одељења. Идиосинкратична апропријација доступних наратива продуковала је различите иходе који представљају специфичну комбинацију ових оцртаних типова (нпр. непослушни одликаш), при чему је највулнерабилнија била позиција просечно успешног, a од стране вршњака одбаченог ученика. Најзначајнији чиниоци који обликују процес промене и стабилизације идентитетских позиција тичу се односа са вршњацима – док добри односи са вршњацима подстичу развој позитивног идентитета и односа према школи, конфликтни односи отежавају или онемогућавају овај процес, што указује на значај унапређивања вршњачких односа и заштите од вршњачког насиља за позитиван развој идентитета и благостање младих. Истраживање је дало допринос разумевању ненамераваних ефеката школског контекста на развој идентитета адолесцената, а кључне предложене интервенције подразумевају промену структуре мреже доступних позиција тако да се неке од актуелно маргинализованих позиција дестигматизују (нпр. позиција креативног или високо успешног ученика), промену међусобне искључивости појединих позиција (нпр. позиција лојалног пријатеља који не гаји непријатељство према наставницима) и легитимизација нових позиција које би могле да уједине претходно супротстављене идентитете.

Kovacs Cerović, T., **Grbić, S.**, & Vesić, D. (2018). How do schools integrate refugee students? First experiences from Serbia. In F. Dovigo (Ed.), *Studies in Inclusive Education series - Challenges and Opportunities in Education for Refugees in Europe: From Research to Good Practices* (pp. 78–112). Dordrecht, NL: Brill/Sense Publisher.

У овом раду објављеном у зборнику међународног значаја (М14) аутори приказују миксметодско истраживање изведено са циљем идентификовања кључних карактеристика процеса инклузије ученика избеглица/миграната са Блиског истока у српским школама. У методолошком смислу, истраживање је спроведено кроз три студије случаја школа и то уз ослањање и на квантитативне и на квалитативне истраживачке технике. У првој фази, од домаћих ученика и наставника сакупљени су квантитатвни подаци који су пружили генерални увид у психосоцијалну климу у школи кад је о инклузији миграната реч и који су указали на неке релевантне теме које су у другој фази детаљно и дубински испитане. Други, квалитативни део студије обухватао је фокус групе са наставницима, школским сарадницима и школским менторима, а увиди су допуњени етнографским истраживањем у три школе које је подразумевало посматрање часова и интеракција између локалних ученика и избеглица и неформалне разговоре са ученицима и наставницима. Анализа квалитативних података следила је принципе утемељене теорије. У излагању налаза најпре је детаљно приказана анализа три школе, као студије случаја, кроз дискутовање релевантних разлика које су повезане са специфичностима њиховог локалног социо-културног контекста. Затим су представљени резултати трансверзалне анализе који су указали на релевантне сличности у сва три контекста и то кроз коментарисање позитивних аспеката процеса интеграције мигрантских ученика са једне стране, и слабих тачака и недостатака овог процеса са друге. На крају, на основу својих увида, аутори формулишу низ препорука за доносиоце одлука и актере укључене у образовни процес.

**Закључна оцена о кандидаткињи**

На основу увида у биографију, библиографију и пратећу конкурсну документацију кандидаткиње Комисија је закључила да Сања Грбић испуњава све услове за избор у звање доцента за ужу научну област Општа психологија са тежиштем на Квалитативним истраживањима. Досадашњи професионални ангажман кандидаткиње указује на веома богато истраживачко искуство, висок ниво компетентости у примени квалитативне методологије и способности методолошког иновирања, као и посвећеност и креативност у педагошком раду. Стога, предлажемо Изборном већу Филозофског факултета да кандидаткињу Сању Грбић изабере у звање доцента за ужу научну област Општа психологија – тежиште истраживања Квалитативна истраживања, са 50% пуног радног времена, на одређено време од пет година.

У Београду, 08.04.2025.

Чланови комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Биљана Станковић, доценткиња

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Александар Бауцал, редовни професор

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Ивана Јанковић, ванредна професорка

Филозофски факултет, Универзитет у Нишу