ИЗБОРНОМ И НАСТАВНО НАУЧНОМ ВЕЋУ

ФИЛОЗОФСКОГ ФАКУЛТЕТА

универзитета У БЕОГРАДУ

На седници Одељења за историју уметности, одржаној 06.02.2025, и на седници Наставно научног и Изборног већа одржаној 20.02.2025, изабрани смо у комисију за оцену кандидата који су се пријавили на конкурс за избор једног ВАНРЕДНОГ ПРОФЕСОРА за ужу научну област Историја ликовних уметности и архитектуре, са тежиштем истраживања Историја модерне уметности, на Одељењу за историју уметности. На конкурс објављен 05.03.2025. године у огласним новинама Националне службе за запошљавање "Послови", на сајту Универзитета у Београду-Филозофског факултета и на сајту Универзитета у Београду, за радно место ВАНРЕДНИ ПРОФЕСОР, ужа научна област: Историја ликовне уметности и архитектуре – тежиште истраживања Историја модерне уметности године, са пуним радним временом, на одређено време, у трајању од 5 година, пријавио се један (1) кандидат и то виши научни сарадник Ана Ереш, доктор историје уметности, досадашња сарадница Семинара за студије модерне уметности Одељења за историју уметности. На основу поднете документације, анализе радова и детаљног увида у досадашњи рад кандидаткиње, подносимо следећи

**ИЗВЕШТАЈ**

**Ана Ереш** (рођ. Богдановић), рођена је 9. децембра 1984. године.

**2008.** године је дипломирала на Одељењу за историју уметности Филозофског факултета у Универзитета Београду. Проглашена за најбољег студента Одељења за историју уметности Филозофског факултета у Београду 2007. године, а затим и за студента генерације Филозофског факултета у Београду 2008. године. Просечна оцена током студија: 10.

**2011.** године је завршила мастер студије на Филозофском факултету Хумболтовог универзитету у Берлину, Немачка, у оквиру програма ДААД стипендије.

**2017.** године је одбранила докторску дисертацију под називом „Изложбе у Југословенском павиљону на Бијеналу у Венецији 1938-1990“ на Одељењу за историју уметности Филозофског факултета Универзитета Београду код менторке проф. др Лидије Мереник. Просечна оцена током студија: 10.

Ана Ереш је 2014. изабрана у звање истраживач сарадник, а у исто звање је поново бирана 2016. године. У звање научни сарадник изабрана је 2019, а у звање виши научни сарадник 22.01.2024. године, на Одељењу за историју уметности Филозофског факултета Универзитета у Београду.

Учествовала је или учествује у националним научним пројектима: *- Српска уметности и визуелна култура у 20. веку* (Министарство просвете, науке и технолошког развоја РС, број 177013) у периоду 2013–2020. године; Текући: од 2020. године ангажована је на пројекту број 451-03-47/2023-01/200163 Филозофског факултета Универзитета у Београду.

Ангажована је још и на: *Уметност у Србији тридесетих година 20. века* (Матица српска, Нови Сад) у периоду 2019–2024. године; - *Човек и друштво у време кризе* (Филозофски факултет, Универзитет у Београду) у периоду 2021–2022. године. Од 2020. године руководи истраживачким пројектом из области дигиталне историје уметности ***Хронологија излагања скулптуре у Србији 1945–2000***који финансира Музеј савремене уметности Војводине (Нови Сад).

**Др Ана Ереш испуњава претходне услове за звање доцента:** Одбрањена докторска дисертација на Филозофском факултету у Београду и стечено звање доктора наука, учешће у научним пројектима, те већи број објављених радова у периоду 2014-2019 из категорија М51 х 6; М23 х 3; М14 х 2; М63 Х3, М13 х 1 (детаљно у биографији и библиографији).

**Докторска дисертација „Изложбе у Југословенском павиљону на Бијеналу у Венецији 1938-1990“** је у српској историографији и шире, оригиналан научни рад, први у својој врсти. Дисертација је писана вично, логично и прецизно, са запаженим даром за језгровито историјско и теоријско критичко мишљење. Кандидаткиња је поткрепљено и прецизно анализирала изложбе у Југословенском павиљону на Бијеналу у Венецији у периоду 1938-1990, као и сложене политичке, друштвене и уметничке услове њихових формирања. Допринос ове оригинална и неистраживане теме је давање јасног, прецизног, научно егзактног увида у изложбе Југословенског павиљона у Венецији, на основу чега се даље могу извући закључци о методама функционисања државних уметничких презентација и упливима власти на културну политику и културу и уметност начелно. Стога даје нови допринос историјсконаучној мисли и научним тезама о сложеној увезаности уметности и политике, како у предратном периоду (1938-1940), тако и у послератном.

Међу научним радовима истичемо неке: **„Павиљон Jugoslavia: два модерна пројекта и једна незавршена историја после / The Yugoslavia Pavilion: Two Modern Projects and an Ongoing History“*, Иван Грубанов: Уједињене мртве нације - Павиљон Републике Србије - Bienalle Arte 2015/Ivan Grubanov: The United Dead Nations - Pavilion of the Republic of Serbia - Biennale Arte 2015*, ур. Д. Јеленковић, Музеј савремене уметности, Београд 2015, 84-101. М-13** Рад о историји Југословенског павиљона на Венецијанском бијеналу представља резултат ауторкиног истраживања изведеног у оквиру рада на докторској дисертацији;

**„Performing the marginal – enacting a myth: Marina Abramović and the Balkans“, *Kritische Berichte*, no. 43-3, 2015, 23-30. M22** Рад о уметничкој извођачкој пракси Марине Абрамовић настао је као резултат ауторкиног истраживања спроведеног на мастер студијама;

**„О неколико проблема интерпретације експресионизма у визуелној уметности у Србији“, *Зборник Народног музеја, Историја уметности,* књ. 22, св. 2, 2016, 303-322. M51** У раду се, поред тога, разматрају и уметничке везе које су остварене између београдских уметника и уметника других европских средина у вези са феноменом експресионизма. Ауторка у раду остварује значајан допринос разумевању овог феномена у српској модерној уметности, нудећи иновативни методолошки оквир и проблемска питања за даља истраживања уметности 1920-их година у Србији; **„Уметничке везе између Београда и Загреба на примеру сарадње између Групе уметника и Прољетног салона (1919-1921)“, *Зборник Народног музеја, Историја уметности,* књ. 21, св. 2, 2014, 281-293. M51** Овај рад, осим што пружа историографски прецизан увид у дешавања на уметничкој југословенској сцени наведеног периода, значајно доприноси разумевању историје модернизма у српској и југословенској средини из перспективе уметничког дијалога и сарадње као веома важних чинилаца динамизације уметничког стваралаштва.

Научна библиографија кандидаткиње у протеклих десет година (од 2014. године) обухвата 30 научних радова, од чега две научне монографије националног значаја, два рада категорије М13, три рада категорије М14, три рада категорије М23, два рада категорије М24, један рад категорије М33, седам радова категорије М44, четири рада категорије М51, шест радова категорије М63.

**ИСПУЊЕНОСТ УСЛОВА ЗА ИЗБОР У ВАНРЕДНОГ ПРОФЕСОРА 2019-2024** (в. пуну библиографију, биографију и сажетак)

Кандидаткиња је у протеклих пет година (од 2019. године) објавила 15 научних радова у референтним категоријама: две научне монографије националног значаја((а) докторат и б) М42), један рад у тематском зборнику водећег међународног значаја (М13), један рад у тематском зборнику међународног значаја (М14), два рада у националном часопису међународног значаја (М24), пет радова у тематским зборницима водећег националног значаја (М44), једно саопштење са међународног скупа штампано у целини (М33) и три саопштења са скупа националног значаја штампанa у целини (М63). Изузев два коауторска рада, сви објављени и вредновани радови су резултати самосталног научног рада кандидаткиње.

**ПРИКАЗ ИЗАБРАНИХ РАДОВА КАНДИДАТКИЊЕ**

***Васа Поморишац: сликар модерностии континуитета*, Галерија Матице српске, Нови Сад 2024.** (М42) Ова монографија представља прву свеобухватну научну интерпретацију сликарског опуса Васе Поморишца (1893–1961). Структурирана у четири тематски дефинисана поглавља, монографија се заснива на исцрпној историографској реконструкцији уметниковог професионалног развоја, уз детаљну анализу биографских, уметничких и друштвено-историјских околности које су имале утицаја његово стваралаштво. Посебан допринос представљају нове чињенице и сазнања, утемељене на примарним и секундарним изворима, која су по први пут представљена научној и стручној јавности. Ревидирајући постојећа разумевања Поморишчевог опуса, ауторка приступа анализи стваралаштва овог уметника изван антагонизама традиција–модерност, и предлаже да се његов опус сагледа кроз ново тумачење, које његов сликарски поступак издваја као слојевити дијалог између модерног израза, класичног наслеђа и историје сликарске дисциплине. Оригиналан метод овакве анализе укључује тзв. топобиографски приступ, према коме се Поморишчев опус сагледава кроз географска и културна искуства која су утицала на његово стваралаштво. Овакав метод омогућио је динамичан увид у његов уметнички развој, при чему је посебно истакнут значај сликаревих бројних путовања, сусрета са различитим културама, као и филозофских и књижевних склоности које су обликовале његов уметнички израз. Кључни део студије представља део који се односи на анализу Поморишчевог боравка у Лондону (1921–1925) и увођење појма „митски метод“, термина који је увео књижевник Т. С. Елиот, а којим др Ереш тумачи Поморишчев приступ сликарству као континуирани дијалог са прошлошћу, у коме се различите сликарске традиције (како српска средњовековна, тако и она класична западноевропска сликарска традиција) преобликују модерним ликовним језиком. Поред овога, истиче се ауторкина анализа великог броја портрета и аутопортрета које је током своје каријере извео Васа Поморишац. Ауторка у амбивалентности између индивидуалног и типског препознаје кључну особеност Поморишчевог приступа жанру портрета, која представља основу за „конструисање (децентриране) субјективности“ као кључне карактеристике модерности. Анализирајући уметникове аутопортрете, ауторка убедљиво идентификује различите, комплементарне аспекте Поморишчевог уметничког идентитета. Полазећи од ренесансне идеје уметника као „универзалног човека“, односно Албертијевог *pictor doctus*, она тумачи овај корпус радова као сликареву тежњу да своју уметничку и интелектуалну „интегралност“ афирмише кроз визуелни израз. Закључујући да је Поморишчев уметнички субјект резултат укрштања различитих вештина, знања и традиција, ауторка истиче модерност и модерни однос према уметничкој прошлости као дефинишући оквир за ову иновативну и јасно аргументовану историзацију уметниковог опуса.

***Југославија на Венецијанском бијеналу (1938-1990): културне политике и политике изложбе*, Галерија Матице српске, Нови Сад 2020. објављени докторат, није бодован**

Ова монографија представља прву научну студију о историји југословенских наступа на значајној међународној изложбеној манифестацији Венецијанско бијенале у којој се открива и систематизују комплексни механизми односа између званичних политика Краљевине Југославије и Социјалистичке Федеративне Републике Југославије и уметничких изложби, који се налази у основи званичних образаца културне репрезентације југословенске државе у иностранству. Ауторка је темељно и студиозно обрадила до сада неистражену архивску грађу и дала јасан, прецизан и научно егзактан увид о овој релевантној теми. Хронологија југословенских изложбених политика на Венецијанском бијеналу, која обухвата више од пола века, структурирана је кроз четири доминантна репрезентацијска модела која су се хронолошки смењивали током дуге историје југословенског учешћа на овој манифестацији, при чему су за овако конципирану периодизацију у обзир узете како стратегије културно-политичких позиционирања југословенске државе у иностранству, тако и трансформације динамика уметничког живота у земљи, пре свега онај сегмент уметничког живота који се односи на институције уметности које су спроводиле дате културне политике, али и на појединце који су имали одлучујуће улоге у процесима државне репрезентације кроз уметничке изложбе. Монографија представља значајан допринос не само домаћој историји уметности 20. века, већ и науци у региону, будући да историју модернизма на некадашњим југословенским просторима приказује из другачијег и до сада у науци необрађеног угла. Њен значај у научној јавности потврђују и Награда Павле Васић, која је додељена ауторки за ову монографију 2020. године као и то да је уврштена у списак литературе на предмету *Изложбе у фокусу – истраживање повијести изложби и (ре)дефинирање наратива повијести умјетности* у програму Докторских студија историје уметности, културне баштине и визуелне културе на Филозофском факултету Свеучилишта у Загребу.

**„Sculptresses as Agents Of Abstraction in Post-World War II Serbia: a Gendered View on Memorial Production”, Zbornik Seminara za studije moderne umetnosti Filozofskog fakulteta Univerziteta u Beogradu, br. 21, 2025, 121–134.** (M24) Научни рад пружа анализу развоја меморијалне скулптуре у Србији током 1950-их година из родне перспективе. Кроз аргументовану интерпретацију опуса три вајарке (Олге Јанчић, Ане Бешлић и Олге Јеврић) које су активно учествовале у дефинисању новог, апстрактног језика скулптуре, у раду се аргументовано доказује теза да је родно дефинисана хијерархија света уметности у наведеном периоду структурирала односе у домену комеморативних пракси и развоја споменичке пластике након 1945. године. Будући да је анализа фокусирана на примере апстрактног скулпторског израза, који су понудили реторику меморијалне скулптуре која је излазила из тада доминантних токова, у раду се даје и критички осврт на формалне и тематске аспекте у развоју споменичке пластике у наведеном периоду. Историја меморијалне скулптуре посвећене НОБ-у и страдању у Другом светском рату у Југославији из перспективе студија рода до сада је била веома ретко обрађена у истраживањима, што овај рад сврстава међу прве оригиналне доприносе изучавању комплексног односа између споменичке уметничке продукције и родних динамика у југословенском друштву током 1950-их година.

**Angelina Banković, Ana Ereš, „Jeremija Stanojević: istoričar i kolekcionar fotografija (starog) Beograda“, *Zbornik Seminara za studije moderne umetnosti Filozofskog fakulteta Univerziteta u Beogradu*, br. 18, 2022, 167–183.** (М24)

Фотографски опус пуковника Јеремије Станојевића, који је систематично документовао топографију Београда током 1930-их година и оставио драгоцен фотографски материјал о изгледу готово свих улица централног градског језгра из овог времена, до сада није био предмет изучавања историје уметности. Анализирајући фонд Ј. Станојевића који се чува у Музеју града Београда, ауторке текста дају примарне увиде у Станојевићев специфичан приступ фотографији износећи оригиналну тезу да је он утемељен у његовом интересовању за изучавање историје и сакупљање историјских артефаката, које је посвећено неговао током свог живота, а које ауторке у тексту детаљно и систематично представљају. Овај рад остварује веома значајан допринос разумевању историје фотографије у Србији у међуратном периоду, као и разумевању динамике урбане визуелне културе Београда који у наведеном периоду карактеришу слојевите трансформације инициране модернизацијским процесима.

**„International Representation of Yugoslav Art: The Kingdom of Yugoslavia and the Venice Biennale / Predstavljanje jugoslovanske umetnosti v tujini: Kraljevina Jugoslavija in Beneški bienale”, *On the Brink. The Visual Arts in The Kingdom of Yugoslavia (1929–1941)*, ed. M. Jenko, Moderna galerija, Ljubljana 2019, 71–91.** (М14) Настао у склопу ширег ауторкиног истраживања југословенских уметничких изложби у иностранству, у раду се на основу детаљне анализе архивских извора реконструишу уметничке и политичке околности у којима је Краљевина Југославија први пут наступила на Венецијанском бијеналу 1938. године и износе значајни, претходно у науци непознати подаци о механизмима који су установљени у вези са физиономијом репрезентативних изложби за иностранство, а тичу се реципроцитета представника (уметника) из различитих делова југословенске државе на овим манифестацијама. Посебна пажња је у раду посвећена улози Милана Кашанина, директора Музеја кнеза Павла који је био делегиран да реализује југословенске наступе на Венецијанском бијеналу, и начину на који је конципирао модернистички модел репрезентације југословенске уметности за инострану јавност, чиме је расветљен један значајан и до сада непознат сегмент деловања овог истакнутог историчара уметности.

Публикација у којој је овај рад објављен награђена је Признањем Исидор Цанкар које додељује Словеначко друштво историчара уметности (Љубљана, Словенија) које је додељено ауторима свих текстова у монографији.

**„Сава Шумановић и нови конструктивни метод у сликарству почетком 1920-их година / Sava Šumanović and the New Constructive Method in the Painting of the early 1920s / Sava Šumanović et la nouvelle méthode constructive dans la peinture au début des années 1920”, *Сава Шумановић и европски реализми између два светска рата / Sava Šumanović and realisms in Europe between the two world wars / Sava Šumanović et les réalismes еuropéens entre deux guerres*, ур. М. Квас, Спомен-збирка Павла Бељанског, Нови Сад 2022, 91–100.** (М14)

Рад се темељи на анализи теоријски текстови насталих у вези са сликарством Саве Шумановића које је настало у Паризу почетком 1920-их година, како они које је написао уметник, тако и текстови његових савременика, пре свега Растка Петровића, који је утемељио појам тзв. конструктивног сликарства у српској уметности истичући као најважнији пример овог типа сликарства Шумановићев опус из датог периода. Досадашње историјско-уметничке интерпретације Шумановићевог конструктивног сликарства ауторка у тексту ревидира разматрајући овај термин у односу према француској уметничкој теорији и критици, одакле је појам захваљујући Р. Петровићу уведен у терминологију српске историје уметности. Егзактно реконструишући појаву и значење овог појма, који је био веома присутан у француској уметности након 1918. године, и његову рецепцију у српској теорији уметности раних 1920-их година, ауторка пружа ново и научно прецизно разумевање Шумановићеве **„**конструктивне” сликарске методологије, али и значајан увид у комплексне односе између француске и српске модерне уметности у периоду 1920-их година.

**„The Venice Biennale and Art in Belgrade in the 1950s – A Contribution to the Study of the Artistic Dialogue between Italy and Serbia“, *Balcanica: annuaire de l'Institut des études balkaniques / Балканика: годишњак института за балканологију*, год. 53, 2022, 227–242.** (М33)

Настао у склопу ширег ауторкиног истраживања југословенских уметничких изложби у иностранству, у раду се анализира динамика уметничких односа између Италије и Југославије током 1950-их година која је остварена кроз изложбену делатност. Полазећи од спољно-политичких односа између две земље, које су током овог периода прошле кроз компликован процес помирења и политичког зближавања, ауторка анализира односе између две земље остварене у пољу уметности стављајући их у шири контекст политичких кретања, са којима су биле у директној вези. Резултат овог рада представља значајан допринос разумевању динамика културних односа између Италије и Југославије. Будући да је посебан фокус истраживања окренут анализи рецепције југословенске уметности у италијанској јавности током 1950-их година, у раду је остварен и допринос разумевању етаблирања уметника из Југославије на интернационалној уметничкој сцени.

Разматрани резултати научног рада др Ане Ереш темеље се на прецизном и систематичном самосталном истраживачком раду који обухватa откривање и тумачење примарних историјских извора, као и компетентну примену савремених методолошких приступа и знања нове историје уметности у анализи и контекстуализацији тема истраживања. Научни допринос кандидаткиње у области историје уметности садржан је пре свега у примени релевантне и иновативне методологије и избору тема истраживања, а значај њеног научног рада потврђује публикација резултата у издањима реномираних међународних и домаћих издавача и научних институција, као и остварена цитираност у научној литератури.

Ана Ереш од 2013. године учествује као сарадница у припремама и извођењу наставе на основним и мастер студијама на Семинару за студије модерне уметности Одељења за историју уметности Филозофског факултета Универзитета у Београду на предметима: *Настанак и развој ране модерне уметности*, *Историја и теорија авангарди и неоавангарди*, *Уметност после 1945: модерна и постмодерна*, *Српска уметност и визуелна култура у 20. веку*, *Основи уметности и визуелне културе новог и модерног доба*, *Методологија историје модерне уметности*. Од 2020. године учествује у извођењу наставе и на докторским студијама на предмету *Методолошке основе докторских студија историје уметности*. Од 2021. године је као предавач акредитована за извођење наставе на Мастер академским студијама историје уметности (предмет *Идеје и токови модерне скулптуре*) и на Докторским академским студијама историје уметности (предмет *Студије модерне и савремене уметности 2*).

Предавања по позиву или гостујући предавач на универзитетима у земљи или иностранству.

- Предавање по позиву *Exhibiting Yugoslav Art at the Venice Biennale (1948–1990)*, Одељење на историју уметности, Филозофски факултет Универзитета у Љубљани (Словенија), 4. 4. 2021. године;

- Предавање по позиву *Negotiating the East-West Divide: Art from Eastern Europe at the Venice Biennale 1948-1950*, Универзитет примењених уметности, Беч (Аустрија), 20. 1. 2025. године,

- Гостујући предавач на предмету *Art Exhibiting in Slovenia, from the Early 19th Century to Today* (проф. др Бети Жеровц) Одељење на историју уметности, Филозофски факултет Универзитета у Љубљани (Словенија), 2021. године;

- Гостујући предавач на предмету *Modern Art – Global Perspectives* (проф. др Мариа Бремер)*,* Одсек за историју уметности, Универзитет примењених уметности, Беч (Аустрија), 2025. године.

Награде и признања:

Признање "Исидор Цанкар" које додељује Словеначко друштво историчара уметности (Љубљана, Словенија) за уреднике и ауторе монографије *On the Brink: the Visual Arts in the Kingdom of Yugoslavia (1929–1941)* 2021. године;

- Награда Павле Васић за монографију *Југославија на Венецијанском бијеналу: културне политике и политике изложбе 1938–1990* коју додељује Удружење ликовних уметника примењених уметности и дизајнера Србије 2020. године;

- Награда Лазар Трифуновић за текст *Неколико размишљања о погледу предмета у сликарству Марка Челебоновића* у монографији о Марку Челебоновићу 2017. године.

**Искуство у педагошком раду са студентима студентска евалуација:**

Ана Ереш је од 2013. године сарадница у извођењу вежбања и наставе на ОАС и МАС Одељења за историју уметности на више предмета. Од 2020. године учествује у извођењу наставе на ДАС историје уметности. Од 2021. године је акредитована за извођење наставе на МАС и ДАС историје уметности. На изборном предмету за који је акредитована *Идеје и токови модерне скулптуре* МАС (ЗС 2023/24) оцена је 4,78. Ана Ереш успоставља одличну комуникацију са студентима, посвећена је и мотивисана за рад у настави, подстиче студенте на критичко и креативно мишљење. У раду на Одељењу одликују је колегијалност, сарадљивост, солидарност, неконфликтност.

**СТРУЧНО-ПРОФЕСИОНАЛНИ ДОПРИНОС**

Председник или члан уређивачког одбора научних часописа или зборника радова у земљи или иностранству.

Ана Ереш је извршна уредница научног часописа *Зборник Семинара за студије модерне уметности Филозофског факултета Универзитета у Београду* од 2020. до 2025. године и

- Члан редакције *Речника појмова ликовних уметности и архитектуре* (издавач Српска академија наука и уметности) за област модерна и савремена уметност од 2023. године.

- Уредница је три зборника радова: Ereš, Ana, Suzana Vuksanović (ur.). *Spomenička skulptura posvećena NOB-u u Jugoslaviji 1945-1991: zbornik radova*, Muzej savremene umetnosti Vojvodine, Novi Sad 2023, 214 str., Ereš, Ana, Suzana Vuksanović (ur.). *Skulptura: medij, metoda, društvena praksa 2*, Muzej savremene umetnosti Vojvodine, Novi Sad 2021, 223 str. Bogdanović, Ana, Suzana Vuksanović (ur.). *Skulptura: medij, metod, društvenа praksa*. Zbornik radova sa nacionalne naučne konferencije, Muzej savremene umetnosti Vojvodine, Novi Sad 2016, 165 str. ISBN 978-86-6333-035-1

Председник или члан организационог или научног одбора на научним скуповима националног или међународног нивоа.

Ана Ереш је организаторка и програмска уредница међународне радионице *Figures of Emancipation:* *New Perspectives on Modern Sculpture and Gender in 20th Century in Dialogue*, Филозофски факултет, Београд у сарадњи са Централним институтом за историју уметности (Минхен) и Универзитетом уметности у Бранушвајгу;

Члан научног одбора:- Националне научне конференција са међународним учешћем *Сава Шумановић и европски реализми између два светска рата*, Спомен-збирка Павла Бељанског, Нови Сад (2022); - Међународне конференције *Art and the State in Modern Central Europe (18th–21st Century)* у организацији Филозофског факултета Свеучилишта у Загребу (2021).

Председник или члан комисија за израду завршних радова на академским мастер или докторским студијама.

Члан комисије за оцену и одбрану две докторске дисертације:

*Спомен-парк Крагујевачки октобар и меморијална уметност у Србији после Другог светског рата* кандидаткиње Катарине Митровић (Филозофски факултет, Универзитет у Београду 2023) и *Задарска група и њено деловање 1947-1951* кандидаткиње Наташе Радосављевић Кузмановић (Филозофски факултет, Универзитет у Београду 2025) Рад је у процедури за одбрану.

Члан комисије за оцену и одбрану **мастер радова** (Филозофски факултет, Универзитет у Београду, 2024. године):   
a) Катарина Куч, *Пејзаж у сликарству српских импресиониста (1904–1920)*, 2024.  
б) Ивана Вујасиновић, *Сатирична анатомија људског карактера у делима Ивана Табаковића*; 2024.  
в) Вероника Подрjадова, *Међународна делатност Студентског културног центра у Београду током 1970-их година*; 2024  
г) Ана Филиповић, *Слика града у српској међуратној уметности*; 2024  
д) Уна Ђорђевић, *Репрезенцатија приватности у савременој уметности у Србији: Циклуси Носталгија (2005) и Фрагменти времена (2015) Марије Драгојловић*. 2024

Руководилац или сарадник на домаћим и међународним научним пројектима.

Сарадница/истраживач на националним научним пројектима:

*- Српска уметности и визуелна култура у 20. веку* (Министарство просвете, науке и технолошког развоја РС, број 177013) у периоду 2013–2020. године; - *Уметност у Србији тридесетих година 20. века* (Матица српска, Нови Сад) у периоду 2019–2024. године; - *Човек и друштво у време кризе* (Филозофски факултет, Универзитет у Београду) у периоду 2021–2022. године. Од 2020. године ангажована је на пројекту број 451-03-47/2023-01/200163 Филозофског факултета Универзитета у Београду.

**ДОПРИНОС АКАДЕМСКОЈ И ШИРОЈ ЗАЈЕДНИЦИ**

**Ч**ланство Ане Ереш у страним или домаћим академијама наука, чланство у стручним или научним асоцијацијама у које се члан бира.

Чланство у Одељењу за ликовне уметности Матице српске, Међународном удружењу ликовник критичара – AICA Србија и Националном комитету Међународног савета музеја ICOM Србија.

Председник или члан органа управљања, стручног органа или комисија на факултету или универзитету у земљи или иностранству.

-Члан Комисије за пријемни испит (ОАС) за припрему теста знања из историје уметности на ФФ (од 2021. године); - члан Kомисије за обезбеђивање квалитета и самовредновање Одељења за историју уметности ФФ (од 2024. године); - члан Радне група истраживача на ФФ (oд 2022. године). Учешће у изради и спровођењу заједничких студијских програма Филозофског факултета. Активна сарадња са Комисијом за акредитацију студијских програма ИУ (2021. године)

Члан националног савета, стручног, законодавног или другог органа и комисије министарстава. Ана Ереш била је: члан Стручног савета за наступ Рeпублике Србије на 59. Бијеналу уметности у Венецији 2022. године (комисију именује Министарство културе РС) 2021–2022. године; - члан Савета Салона савремене примењене уметности Музеја примењене уметности у Београду 2021–2023. године; - члан Управног одбора Спомен-збирке Павла Бељанског, Нови Сад, 2019–2021. године; - члан Комисије Министарства културе и информисања РС за предлагање програма за Културно-информативни центар Србије у Паризу 2018. године;- члан Уметничког савета Галерије Задужбине Илије Коларца 2018–2021. године; - члан жирија за награду *Димитрије Башићевић Мангелос* за младе визуелне уметнике, 2015–2017. године; - члан Савета Галерије Дома омладине у Београду, 2012–2017. године.

**Приступно предавање:**

Кандидаткиња др Ана Ереш, по конкурсу расписаном дана 05.03.2025. године у огласним новинама Националне службе за запошљавање "Послови", на сајту Универзитета у Београду-Филозофског факултета и на сајту Универзитета у Београду, за радно место ВАНРЕДНИ ПРОФЕСОР, ужа научна област: Историја ликовне уметности и архитектуре – тежиште истраживања Историја модерне уметности, дана 07.04.2025 године, са почетком од 13.15 часова, одржала је приступно предавање са темом: „Југословенски наступи на Венецијанском бијеналу 1938-1940: политике излагања модерне уметности“ (у трајању од 45 мин.). Присутни чланови Комисије за оцену приступног предавања: Проф др Лидија Мереник, Проф. др Јасмина Чубрило, Проф. др Марта Вукотић Лазар, Филозофски факултет Универзитета у Приштини са привременим седиштем у Косовској Митровици.

Све три чланице комисије оцениле су: припрему предавања оценом 5,

Структуру и квалитет садржаја предавања оценом 5,

Дидактичко – методички аспект извођења предавања оценом 5.

Просечна оцена 5.

**Закључно мишљење и предлог Комисије:**

Комисија констатује да др Ана Ереш, како досадашњим радом, тако посебно радом у периоду 2019-2024/25, испуњава услове прописане Критеријумима за стицање звања наставника на Београдском универзитету и Ближим условима које је прописао Филозофски факултет у Београду, за избор у звање ванредног професора. (1 х M42; 2 х М24; 1 х М13; 1 х М14; 1х М33; 2 х М63), као и све друге услове наведене у реферату. На приступном предавању остварила је одличан успех.

Поред формалне испуњености услова, кандидаткиња др Ана Ереш је на основу свог досадашњег рада показала способност истраживачког и оригиналног научног рада, одличне способности и потенцијале у педагошком раду, посвећеност научном раду и давању на увид његових резултата, дар за комуникацију и преношење знања, изузетну преданост, кооперативност и колегијалност на Одељењу за историју уметности и Филозофском факултету у Београду, као и способност ширења угледа науке Историје уметности и Филозофског факултета у другим срединама у земљи и региону.

Комисији је зато задовољство да Изборном и Наставно научном већу Филозофског факултета Универзитета у Београду предложи избор др Ане Ереш у звање ванредног професора за ужу научну област Историја ликовне уметности и архитектуре (са тежиштем истраживања Историја модерне уметности).

**Београд, 08.04.2025**

**Комисија:**

**Ред. проф. Лидија Мереник, председник Филозофски факултет Универзитет у Београду**

**Ред. проф. Јасмина Чубрило, Филозофски факултет Универзитет у Београду**

**Ред Проф. Марта Вукотић Лазар, Филозофски факултет у Приштини са привременим седиштем у Косовској Митровици**